Diari Oficial de la Generalitat Valenciana


Sumari del DOGV 9558, del 21-03-2023 (2023/2712)

RESOLUCIÓ de 17 de febrer de 2023, de la Subdirecció General de Relacions Laborals, per la qual es disposa el registre i la publicació del sèptim acord de solució autònoma de conflictes laborals de la Comunitat Valenciana, amb codi de conveni número 80100015092017.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9558

Data del DOGV
:   21-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/2712


Data del document
:   17-02-2023

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 17 de febrer de 2023, de la Subdirecció General de Relacions Laborals, per la qual es disposa el registre i la publicació del sèptim acord de solució autònoma de conflictes laborals de la Comunitat Valenciana, amb codi de conveni número 80100015092017. [2023/2712]  
Vista l'acta de la comissió negociadora del VII Acord de solució autònoma de conflictes laborals de la Comunitat Valenciana (ASAC-CV), subscrit d'una part, per la Confederació Empresarial de la Comunitat Valenciana (CEV), i d'altra banda per la Unió General de Treballadors del País Valencià (UGT-PV) i la Confederació Sindical de Comissions Obreres del País Valencià (CCOO-PV), i de conformitat amb el que es disposa en l'article 90, apartats 2 i 3, del Reial decret legislatiu 2/2015, de 23 d'octubre; l'article 2.1.a del Reial decret 713/2010, de 28 de maig, sobre registre i depòsit de convenis i acords col·lectius de treball, i l'article 4.3 de l'Ordre 37/2010, de 24 de setembre, per la qual es crea el Registre de la Comunitat Valenciana de convenis i acords col·lectius de treball; d'acord amb el que s'estableix en l'article 51.1 de l'Estatut d'Autonomia de la Comunitat Valenciana; el Decret 175/2020, de 30 d'octubre, del Consell pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i l'Ordre 10/2022, de 26 de setembre, per la qual es desenvolupa aquest reglament, aquesta Subdirecció General de Relacions Laborals resol:  
  
  
Primer  
Ordenar la seua inscripció en el Registre de la Comunitat Valenciana de convenis i acords col·lectius de treball, amb notificació a la Comissió Negociadora, i depòsit del text de l'acord.  
  
Segon  
Disposar la seua publicació en el Diari Oficial de la Generalitat Valenciana.  
  
València, 17 de febrer de 2023.- El subdirector general de Relacions Laborals: Joaquín Vañó Gironés.  
  
  
VII  
Acord de solució autònoma de conflictes laborals   
de la Comunitat Valenciana  
(ASAC-CV)  
  
València, 8 de febrer de 2023  
  
Reunits  
D'una part, Salvador Navarro Pradas, amb DNI \*\*\*5334\*\* i domicili a l'efecte de notificació a València, plaça del Comte de Carlet, núm. 3, codi postal 46517.  
I d'una altra, Ana García Alcolea, amb DNI \*\*\*3378\*\* i domicili a l'efecte de notificació a València, plaça de Nàpols i Sicília, núm. 5, codi postal 46898, i Ismael Sáez Vaquero, amb DNI \*\*\*8809\*\* i domicili a l'efecte de notificació a València, carrer de l'Arquitecte Mora, núm. 3, codi postal 46583.  
  
Intervenen  
Salvador Navarro Pradas, en la seua condició de president de la Confederació Empresarial de la Comunitat Valenciana (CEV).  
Ana García Alcolea, en la seua condició de secretària general de la Confederació Sindical de Comissions Obreres del País Valencià (CCOO-PV).  
Ismael Sáez Vaquero, en la seua condició de secretari general de la Unió General de Treballadors del País Valencià (UGT-PV).  
Les parts es reconeixen, en virtut de la representació acreditada, la capacitat i legitimació suficient per a la formalització d'aquest acord al qual s'atorga expressament validesa, eficàcia, naturalesa i tractament propi dels convenis col·lectius, de conformitat amb el que es disposa en l'article 83.3 del text refós de l'Estatut dels Treballadors (d'ara endavant, ET).  
Fent ús de les atribucions dels seus respectius càrrecs,  
  
Exposen  
L'any 1993, les organitzacions signants van subscriure el I Acord per a l'establiment de procediments solució autònoma de la conflictivitat laboral en la Comunitat Valenciana, que ha sigut renovat en sis ocasions fins a l'actualitat.  
Després de l'experiència acumulada al llarg d'aquests anys i successius acords, s'ha considerat convenient donar un impuls per a la promoció i consolidació del sistema mitjançant la introducció de rellevants novetats amb la finalitat de millorar la seua operativitat com les que, entre altres, seguidament s'exposen.  
La vivència de la pandèmia provocada per la covid-19 i el repte de la digitalització requereixen l'actualització de l'articulat de l'acord. En aquest sentit, s'aposta per les comunicacions electròniques i per la continuïtat i coexistència de la modalitat en línia, al costat de la presencial, en la celebració dels procediments, i s'estableixen els criteris perquè les parts elegisquen una modalitat o l'altra.  
L'acord deixa prevista la intervenció de la Comissió de Seguretat i Salut com a nou instrument de suport en els procediments de conciliació-mediació i arbitratge, encomanant al Comité Paritari de l'acord el desenvolupament dels supòsits, requisits, abast, composició i procediment del recurs a aquesta i dels acords de col·laboració que es puguen subscriure sobre aquest tema amb tercers i, especialment, amb l'INVASSAT.  
Conscients de la necessària formació i reciclatge de l'actuació mediadora, es fan els primers passos per a impulsar l'adopció d'un model formatiu comú per a homogeneïtzar els requisits exigibles per a l'acompliment de la labor mediadora en l'àmbit laboral, d'acord amb els restants organismes autonòmics i estatal de solució autònoma de conflictes laborals.  
Així mateix, la recent reforma laboral ha generat noves figures, com el Mecanisme XARXA, que també fan necessari el seu trasllat a aquest document.  
Aquestes qüestions, més unes altres de caràcter tecnicoformal i de respecte a la normativa vigent en matèria d'igualtat entre dones i homes, ofereixen l'oportunitat a les parts de millorar l'anterior acord en benefici de les persones treballadores, empreses i societat valenciana en general.  
  
Amb la finalitat de procurar l'adequació d'aquells aspectes de la nova regulació que puguen requerir tràmits previs formals derivats de la pertinença de la Fundació Tribunal d'Arbitratge Laboral al sector públic instrumental de la Generalitat, l'efectiva entrada en vigor d'aquest nou acord es trasllada a l'1 de juliol de 2023.  
Resultat d'aquest convenciment en l'aposta per la mediació i l'arbitratge com a mecanismes idonis de composició de conflictes és la signatura d'aquest VII Acord de solució autònoma de conflictes laborals de la Comunitat Valenciana i, en virtut d'això,  
  
ACORDEN  
  
TÍTOL I  
Disposicions de caràcter general  
  
Article 1. Objecte  
Aquest acord té per objecte el manteniment, desenvolupament, adaptació i millora del sistema de solució autònoma de conflictes col·lectius laborals sorgits entre empresa i persones treballadores o les seues respectives organitzacions, i també facilitar la negociació col·lectiva amb ple respecte de l'autonomia de les parts, mitjançant el Tribunal de Mediació i Arbitratge Laboral de la Comunitat Valenciana (TAL).  
  
Article 2. Naturalesa jurídica i eficàcia  
L'acord se subscriu a l'empara del que es disposa en els títols I i III del Reial decret legislatiu 2/2015, de 23 d'octubre, del text refós de la Llei de l'Estatut dels Treballadors; en els articles 6 i 7 de la Llei orgànica 11/1985, de 2 d'agost, de llibertat sindical, i en els articles 2.h, 63, 65.3, 65.4, 68, 156.1 i 236, entre altres, de la Llei reguladora de la jurisdicció social.  
En versar sobre una matèria concreta, com és la solució autònoma de conflictes laborals, constitueix un dels acords previstos en l'article 83.3 de l'Estatut dels Treballadors.  
Serà obligatori acudir als procediments de solució de conflictes en els termes previstos en l'acord. Sense perjudici de l'eficàcia general i directa de l'acord, les organitzacions signants es comprometen a difondre'l i promoure la inclusió de clàusules d'exprés sotmetiment en els textos dels convenis col·lectius que se signen en l'àmbit d'aplicació de l'acord, i això sense perjudici de l'eventual establiment d'altres sistemes propis de solució de conflictes que puguen constituir-se en els àmbits sectorials, d'empresa o grups d'empreses, a l'empara del que es disposa en el vigent text refós de la Llei de l'Estatut dels Treballadors.  
  
El Tribunal de Mediació i Arbitratge Laboral de la Comunitat Valenciana, a més de les funcions d'intervenció en els conflictes d'interessos que li siguen propis, actua com a òrgan de conciliació i mediació a l'efecte dels articles 63 i 156 de Llei 36/2011, de 10 d'octubre, reguladora de la jurisdicció social, conforme a les previsions i límits continguts en aquest acord.  
  
Article 3. Parts negociadores  
Les parts signatàries d'aquest acord són, d'un costat, la Confederació Empresarial de la Comunitat Valenciana (CEV) i, d'un altre, les organitzacions sindicals de Comissions Obreres del País Valencià (CCOO-PV) i Unió General de Treballadors del País Valencià (UGT-PV), reconeixent-se totes elles legitimació derivada de la seua condició d'organitzacions més representatives en l'àmbit d'aquest acord en virtut de la representació que posseeixen per a la signatura d'aquest, segons el que es disposa en els articles 83 i concordants del Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors; en els articles 6 i 7 de la Llei orgànica 11/1985, de 2 d'agost, de llibertat sindical, i en la disposició addicional sisena de l'esmentat Reial decret legislatiu 2/2015.  
  
Article 4. Àmbit d'aplicació territorial i personal  
1. L'acord i els procediments de solució autònoma de conflictes que estableix seran aplicables en la totalitat del territori de la Comunitat Valenciana i d'obligat compliment per a totes les organitzacions empresarials i sindicals, i també per a totes les entitats, empreses i persones treballadores de qualsevol sector d'activitat que no estiguen sotmesos a un conveni col·lectiu d'àmbit supracomunitari. També serà aplicable als conflictes que es produïsquen en empreses a les quals resulte d'aplicació un conveni col·lectiu supracomunitari, quan afecten exclusivament centres de treball situats en el territori de la Comunitat Valenciana.  
2. Serà competent per a la tramitació dels expedients la seu de la província on radique el centre de treball afectat pel conflicte.  
Els conflictes de naturalesa interprovincial, entenent per tals aquells que afecten centres de treball de més d'una província de la Comunitat Valenciana, es tramitaran en la seu de València, on se situen els serveis centrals del TAL i en la qual se celebraran les corresponents sessions; si bé, de manera excepcional i quan les circumstàncies així ho aconsellen, podran celebrar-se en una seu diferent, amb l'esment previ de tals circumstàncies excepcionals, a sol·licitud de qualssevol de les organitzacions signants de l'acord Interprofessional, amb la conformitat de les restants.  
  
Article 5. Àmbit temporal  
Aquest acord, després de la seua publicació en el DOGV, entrarà en vigor el dia 1 de juliol de 2023 i finalitzarà el 31 de desembre de 2026, i es prorrogarà a partir d'aquesta data, per successius períodes anuals, si no hi ha denúncia expressa d'alguna de les parts amb una antelació mínima de tres mesos a la terminació de cada període.  
En cas de denúncia i fins a l'adopció d'un nou acord, es mantindrà vigent el contingut normatiu i obligacional de l'acord vençut.  
  
  
Article 6. Conflictes afectats  
1. Seran susceptibles de sotmetre's als procediments establits en l'acord, i en el cas de suscitar-se en els àmbits territorial i personal d'aplicació, els conflictes laborals següents:  
a) Conflictes jurídics derivats de la interpretació, aplicació o inaplicació de normes jurídiques, convenis col·lectius, pactes, pràctiques, acords d'empreses o decisions empresarials de caràcter col·lectiu definits de conformitat amb el que s'estableix en l'article 153 de la Llei reguladora de la jurisdicció social, sense perjudici de la preceptiva intervenció de les comissions paritàries a la qual es refereixen els articles 85.3.e i 91.3 de l'ET, en els conflictes d'interpretació i aplicació de convenis col·lectius i qualssevol altres que puga acordar la Comissió de Seguiment en desenvolupament d'aquest acord.  
b) Conflictes d'interessos dimanants de:  
1. Les negociacions de convenis col·lectius, acords o pactes col·lectius, inclosos els existents després del transcurs del procediment de negociació sense aconseguir-se acord, conforme al que es preveu en l'article 86.3 de l'ET o la negociació en matèries concretes, com els diagnòstics i plans d'igualtat, la regulació del teletreball o qualssevol altres matèries pròpies de la negociació col·lectiva que les parts estimen convenient. Podrà sol·licitar la mediació, tant la representació d'empresaris com de les persones treballadores que participen en la corresponent negociació que compten amb la majoria d'aquesta representació.  
  
2. Els conflictes derivats de discrepàncies sorgides en els períodes de consulta previstos en l'article 40 (mobilitat geogràfica), article 41 (modificacions substancials de les condicions de treball), article 44.9 (successió d'empreses), article 47 (suspensió del contracte o reducció de jornada per causes econòmiques, tècniques, organitzatives o de producció derivades de força major), article 47 bis (mecanisme xarxa), article 51 (acomiadament col·lectiu), article 82.3 (inaplicació de les condicions de treball previstes en el conveni col·lectiva aplicable) i la substitució dels períodes de consulta establits en l'ET i en l'article 64.5 de la Llei concursal (d'ara endavant, LC).  
De conformitat amb el que es disposa en l'article 82.3 de l'ET, hauran de sotmetre's obligatòriament al procediment de mediació i, si escau, al procediment d'arbitratge voluntari previstos en aquest acord, els conflictes derivats de la falta d'acord en el període de consultes en els procediments d'inaplicació de condicions de treball previstes en els convenis col·lectius; amb sotmetiment previ a la comissió paritària del conveni col·lectiu que siga aplicable.  
3. Qualssevol altres que la Comissió de Seguiment puga acordar en desenvolupament d'aquest acord.  
c) Les controvèrsies col·lectives que sorgisquen en ocasió de l'aplicació i interpretació d'un conveni col·lectiu a causa de l'existència de diferències substancials degudament constatades que comporten el bloqueig en l'adopció del corresponent acord en la Comissió Paritària per a la resolució de les funcions que legalment o convencionalment tinguen atribuïdes. La iniciativa de sotmetiment als procediments previstos en l'acord haurà d'instar-se per qui es dispose en el conveni col·lectiu o, en defecte d'això, per la majoria d'ambdues representacions d'aquesta Comissió Paritària.  
d) Els conflictes que donen lloc a la convocatòria d'una vaga o que se susciten sobre la determinació dels serveis de seguretat i manteniment en cas de vaga.  
2. S'exclouen expressament de l'àmbit d'aplicació de l'acord:  
a) Els conflictes que es plantegen en relació amb el sistema públic de Seguretat Social. No obstant això, sí que quedaran sotmesos a l'acord els conflictes col·lectius que recaiguen sobre Seguretat Social complementària, inclosos els plans de pensions.  
b) Els conflictes en què siga part l'Estat, comunitats autònomes, entitats locals, i organismes autònoms que en depenguen a què es refereix l'article 69 de la Llei reguladora de la jurisdicció social, sense menyscapte del que s'estableix en la disposició addicional sisena.  
  
c) Els conflictes individuals de treball.  
d) Els conflictes relatius a matèria electoral i a la impugnació dels estatuts dels sindicats o la seua modificació.  
e) Els processos d'anul·lació de laudes arbitrals, i també els d'impugnació d'acords de conciliació i mediació.  
  
TÍTOL II  
  
CAPÍTOL I  
Dels procediments  
  
Article 7. Procediments  
Els procediments que s'estableixen en l'acord per a la solució dels conflictes, que podran realitzar-se per la modalitat presencial o en línia mitjançant plataforma digital, són:  
a) La conciliació - mediació.  
b) L'arbitratge.  
Si per conveni col·lectiu o acord sectorial, s'estableix un procediment de solució dels conflictes col·lectius amb òrgans específics de mediació o arbitratge que respecten en la seua tramitació els principis establits en l'article següent, quedaran integrats en el TAL.  
  
  
Article 8. Principis rectors dels procediments  
1. Els procediments previstos en l'acord es regiran pels principis de gratuïtat, celeritat, igualtat processal, audiència de les parts, bona fe, contradicció i imparcialitat, respectant-se, en tot cas, la legislació vigent i els principis constitucionals.  
2. Tant el personal de caràcter administratiu, com els qui desenvolupen les funcions mediadores, arbitrals o tècniques que intervinguen en els procediments a què fa referència aquest acord, estan obligats expressament per un inexcusable deure de confidencialitat, tant en el referit a les dades, fets i valoracions jurídiques abocades per les parts en el transcurs de les reunions que es puguen celebrar dels procediments de mediació o arbitratge, i també sobre les posicions d'acostament de postures que, amb la finalitat d'evitar el litigi, pogueren realitzar aquestes en estricte ús de la seua capacitat transaccional en el desenvolupament de les esmentades reunions.  
  
Article 9. Intervenció prèvia de les comissions paritàries  
1. En els conflictes derivats de la interpretació i aplicació d'un conveni col·lectiu, de conformitat amb el que s'estableix en l'article 91.3 de l'ET, serà preceptiva la intervenció de la seua comissió paritària amb caràcter previ a la promoció de qualsevol procediment de solució de conflictes previst en aquest acord.  
La mateixa norma regirà per als conflictes d'interpretació i aplicació d'altres acords o pactes col·lectius si tenen establida una comissió paritària.  
Es considera esgotat el tràmit previ davant les comissions paritàries dels convenis col·lectius si aquestes no aconsegueixen arribar a un acord o, en tot cas, pel transcurs del termini establit per a això en el mateix conveni col·lectiu o, a falta de regulació expressa sobre aquest tema, pel transcurs de quinze dies hàbils des de la sol·licitud de convocatòria inicial de la part o parts legitimades, la qual cosa s'acreditarà mitjançant còpia de la indicada sol·licitud.  
2. En els conflictes derivats de discrepàncies sorgides en el període de consultes exigit pels articles 40, 41, 44.9, 47, 51 i 82.3 de l'Estatut dels Treballadors serà preceptiva la intervenció prèvia de la seua comissió paritària si així s'ha pactat expressament en el conveni col·lectiu d'aplicació i, en tot cas, en els casos de conflictes derivats de la falta d'acord en els procediment d'inaplicació de condicions de treball, quan a l'empara de l'article 82.3 de la mateixa llei, qualsevol de les parts sol·licite la intervenció d'aquesta comissió.  
  
3. Quan la majoria de cada part siga suficient per a donar eficàcia general a l'acord aconseguit, la decisió passarà a formar part del conveni o pacte i produirà els mateixos efectes que aquest, sent objecte de publicació i inscripció.  
  
Article 10. Dies hàbils  
1. A l'efecte del còmput de terminis dels procediments establits en l'acord, es declaren inhàbils els dissabtes, diumenges i festius.  
  
2. Quan es presenten sol·licituds de mediació o arbitratge a través dels registres administratius oficials, el còmput dels terminis dels procediments, a efectes interns del tribunal, s'iniciarà des de l'efectiva entrada de la corresponent sol·licitud en el tribunal.  
  
CAPÍTOL II  
De la gestió dels procediments  
  
Article 11. El Tribunal de Mediació i Arbitratge Laboral de la Comunitat Valenciana  
1. El Tribunal de Mediació i Arbitratge Laboral de la Comunitat Valenciana (TAL), institució paritària creada en 1997 per les organitzacions sindicals i empresarials més representatives signants del II ASECL-CV, té personalitat jurídica pròpia i capacitat d'obrar i revist, des del punt de vista juridicoformal, les característiques d'una fundació tripartida integrant del sector públic instrumental de la Generalitat, que exercirà la presidència del seu patronat.  
2. Constitueix el suport administratiu i de gestió per a la solució de conflictes laborals de la Comunitat Valenciana a través dels procediments de conciliació-mediació i arbitratge regulats en aquest acord que són desenvolupats, respectivament, per la Comissió de Mediació i pel Cos Arbitral.  
  
Article 12. Incompatibilitats  
Els qui exercisquen les funcions mediadores i arbitrals observaran els criteris d'imparcialitat i de confidencialitat en els termes que disposen les normes reguladores de les mediacions civils i mercantils; hauran de ser persones alienes al conflicte concret en què actuen, sense que puguen concórrer interessos personals, de parentiu fins al segon grau o professionals directes susceptibles d'alterar o condicionar la seua activitat mediadora o arbitral.  
A aquest efecte, es consideraran els supòsits següents:  
a) Si el conflicte és de sector, seran incompatibles per a exercir les funcions mediadores i arbitrals els qui assessoren cada part i les persones que integren l'òrgan directiu dels sindicats o de les associacions empresarials afectats que hagen intervingut directament en el conflicte.  
  
b) Si el conflicte és d'empresa o grup d'empresa, tinga aquesta conveni col·lectiu propi o no, seran incompatibles els qui formen part de les plantilles, dels comités d'empresa o, en el seu cas, els delegats de personal, siguen membres dels òrgans directius de les seccions sindicals, de la direcció de les empreses, i també les assessories de l'una o l'altra part que hagen participat en la negociació origen del conflicte.  
  
  
Article 13. Composició de la Comissió de Mediació  
1. La Comissió de Mediació està composta per les persones mediadores designades per les organitzacions empresarials i sindicals signants de l'acord. Tots els seus acords, en el desenvolupament dels procediments que li són propis, s'adoptaran per unanimitat dels seus membres.  
  
2. La Comissió de Mediació quedarà vàlidament constituïda:  
a) En els conflictes d'empresa en els quals no existisca representació legal de les persones treballadores a causa de la grandària de l'empresa o aquesta recaiga en una o en tres persones treballadores delegades de personal:  
1. En primera convocatòria, per dues persones mediadores, que seran designades, una per les organitzacions empresarials, i l'altra per les organitzacions sindicals signants de l'acord.  
2. En segona convocatòria, que tindrà lloc quinze minuts després de la primera, per una persona mediadora.  
b) En els conflictes d'empresa amb plantilla de cinquanta o més persones treballadores o en les que la representació legal dels treballadors i treballadores recaiga en un comité d'empresa i en els conflictes de sector:  
1. En primera convocatòria, per quatre persones mediadores, que seran designades per les organitzacions empresarials i sindicals signants de l'acord: la meitat d'elles designades de manera igualitària per les organitzacions sindicals i l'altra meitat per les organitzacions empresarials.  
2. En segona convocatòria, que tindrà lloc quinze minuts després de la primera, la conciliació-mediació podrà realitzar-se amb la participació d'una persona mediadora.  
3. La designació dels qui componen la Comissió de Mediació s'efectuarà, en les proporcions avantdites, per cada organització d'entre la llista de mediadors i mediadores confeccionada per cadascuna d'elles. Les respectives llistes podran ser ampliades, reduïdes o modificades, en qualsevol moment, per decisió de l'organització corresponent. Prèviament a la seua primera actuació, la designació de la persona mediadora haurà d'haver sigut comunicada, per escrit, a la secretaria del TAL.  
  
4. L'actuació com a persona mediadora requerirà la formació que es determine per la Comissió de Seguiment d'aquest acord, en els termes establits en la disposició addicional huitena.  
  
Article 14. Del càrrec de portaveu de la Comissió de Mediació  
1. El càrrec de portaveu de la Comissió de Mediació correspondrà a una de les persones integrant d'aquesta, designada per l'organització a la qual s'haja atribuït tal condició en virtut d'acord adoptat pel Comité Paritari d'Interpretació, Aplicació i Seguiment d'aquest acord, sobre la base d'un sistema d'alternança trimestral.  
2. Seran funcions del càrrec de portaveu:  
a) Mantindre l'ordre de les reunions, concedint l'ús de la paraula a qui el sol·licite.  
b) Dirigir i moderar el debat, proposant la corresponent deliberació quan siga procedent, actuant com a portaveu de la voluntat unànime de la Comissió de Mediació.  
  
Article 15. Del Cos Arbitral  
A l'efecte de dur a terme el procediment d'arbitratge, el Cos Arbitral del Tribunal de Mediació i Arbitratge Laboral de la Comunitat Valenciana estarà compost per persones de reconeguda experiència en el camp de les relacions de treball. Seran designades unànimement pel Comité Paritari de Seguiment de l'acord.  
  
Article 16. La Secretaria del Tribunal de Mediació i Arbitratge Laboral  
1. La Secretaria serà exercida per persona que posseïsca reconeguda experiència en l'àmbit jurídic. Es designarà pel Comité Paritari d'Interpretació, Aplicació i Seguiment, per acord unànime.  
Seran funcions de la Secretaria:  
a) Convocar els membres de la Comissió de Mediació i del Cos Arbitral, i també a cadascuna de les parts en els procediments previstos en l'acord i impulsar d'ofici aquests en qualsevol de les seues etapes.  
b) Assistir tècnicament els qui exercisquen les funcions de mediació, d'arbitratge i tècniques d'organització del treball en el desenvolupament dels procediments de conciliació-mediació i arbitratge.  
c) Estendre acta de les sessions, fent-hi constar els acords adoptats.  
  
d) Fer certificacions de les actes, quan ho sol·licite qualsevol de les parts.  
e) Elaborar la memòria anual.  
f) Qualssevol altres funcions que li encomane el Comité d'Interpretació, Aplicació i Seguiment d'aquest acord.  
Aquestes funcions, excepte la d'elaborar la memòria anual, podran ser delegades per la Secretaria.  
2. Les parts interessades en un conflicte podran atorgar representació a una o diverses persones, mitjançant compareixença escrita davant qui exercisca les funcions de secretaria del Tribunal o document degudament signat i presentat davant aquesta, que donarà fe de la representació sol·licitada.  
  
Article 17. Funcions del Tribunal de Mediació i Arbitratge Laboral  
El Tribunal tindrà assignades les funcions següents:  
a) Conciliació i mediació de tots els conflictes laborals que li siguen sotmesos a través del procediment previst en el títol III d'aquest acord.  
  
b) Arbitratge d'acord amb el que s'estableix en el títol IV.  
c) Proposar la intervenció de la Comissió Tècnica d'Organització del Treball en els supòsits previstos en el títol V.  
d) Proposar la intervenció de la Comissió de Seguretat i Salut en els termes que s'establisquen de conformitat amb el que es preveu en la disposició addicional segona.  
  
Article 18. Subjectes legitimats i eficàcia de les solucions aconseguides en resolució dels conflictes col·lectius promoguts davant el Tribunal  
1. Estaran legitimats per a iniciar els procediments i tindran la consideració de part sol·licitant, els qui siguen titulars d'un dret subjectiu o un interés legítim, en els termes establits en l'ordenament jurídic. En conseqüència, podran promoure els procediments:  
  
a) En els conflictes col·lectius, jurídics i d'interessos:  
1. Les organitzacions sindicals l'àmbit de les quals es corresponga o siga més ampli que el del conflicte.  
2. Les associacions empresarials l'àmbit de les quals es corresponga o siga més ampli que el del conflicte, sempre que es tracte de conflictes d'àmbit sectorial, sense perjudici del que es preveu en l'apartat d.  
3. Les empreses i els òrgans de representació unitària o sindical de les persones treballadores, quan es tracte de conflictes d'àmbit d'empresa o inferior, i també les comissions designades per les persones treballadores davant l'absència de representació legal d'aquestes, en els supòsits la intervenció dels quals estiga legalment prevista. En els casos de grups d'empreses o pluralitat d'empreses vinculades per raons organitzatives o productives i nominalment identificades en el seu àmbit d'aplicació, la representació d'aquestes.  
4. Les associacions empresarials a les quals els haja sigut atribuïda la representació per una empresa en els supòsits previstos legalment.  
5. L'administració concursal o la representació de les persones treballadores, en els supòsits de substitució del període de consultes, previ acord del jutge o jutgessa, conforme al que es preveu en la legislació concursal.  
b) En els conflictes derivats de discrepàncies en el si de les comissions paritàries dels convenis col·lectius, en ocasió de les funcions que legalment o convencionalment tinguen atribuïdes, qui a aquest efecte es determine com a subjecte col·lectiu en el mateix conveni i, en defecte d'això, la majoria de les representacions de la comissió paritària.  
  
c) En els conflictes que puguen donar lloc a una vaga, els subjectes legitimats per a convocar-la, incloses les assemblees de treballadors.  
d) En els conflictes sobre vagues ja convocades o iniciades, inclosos els relatius a la determinació dels serveis de seguretat i manteniment, el comité de vaga, la representació empresarial afectada per la vaga, i també ambdues parts de manera conjunta.  
2. Tindrà el caràcter de part requerida de mediació, la part legitimada en el procediment a la qual expressament es dirigeix la sol·licitud de mediació presentada per la part sol·licitant.  
3. Podran igualment personar-se i ser tinguts per part interessada en els procediments de mediació sobre conflictes col·lectius, en els termes previstos en la Llei reguladora de la jurisdicció social: els sindicats representatius, de conformitat amb els articles 6 i 7 de la Llei orgànica 11/1985, de 2 d'agost, de llibertat sindical; les associacions empresarials representatives, en els termes de l'article 87 de l'ET, i els òrgans de representació legal o sindical sempre que el seu àmbit d'actuació es corresponga o siga més ampli que el del conflicte, i també qualsevol altre que acredite tindre interés directe i legítim en el resultat de la mediació, sense que tal intervenció faça detindre o retrocedir el curs de les actuacions. La part interessada personada no podrà disposar de l'objecte del procediment, i únicament podrà adherir-se o no a l'acord aconseguit.  
4. Sense perjudici del que s'estableix en l'apartat anterior, serà exigible la concurrència dels requisits de legitimació previstos en els articles 87, 88, 89.3 i 91 del text refós de la Llei de l'Estatut dels Treballadors i els articles 154 i 156 de la Llei reguladora de la jurisdicció social perquè els acords que puguen aconseguir-se en la conciliació, mediació o l'arbitratge posseïsquen eficàcia general o enfront de tercers. En cas contrari, els compromisos o estipulacions contrets només faran efecte entre les persones treballadores o empreses directament representades pels sindicats, organitzacions empresarials o empreses promotores del conflicte que hagen subscrit els acords en què conclou el procediment de conciliació i mediació o acceptat estar a resultes del compromís arbitral corresponent.  
  
Article 19. Substitució del període de consultes  
En el cas que les parts, de mutu acord, substituïsquen el període de consultes dels articles 40, 41, 44, 47, 51 i 82.3 de l'ET pel procediment de mediació o arbitratge regulat en aquest acord, la tramitació d'aquests procediments substitutius no excedirà dels corresponents terminis fixats per a la duració del període de consultes al qual substitueixen.  
  
  
  
TÍTOL III  
De la conciliació-mediació  
  
Article 20. Procediment de conciliació-mediació  
1. El procediment de conciliació-mediació serà obligatori quan el sol·licite una de les parts legitimades de conformitat amb el que es disposa en l'article 18.  
Serà igualment preceptiva la conciliació-mediació com a requisit preprocessal per a la interposició d'una demanda de conflicte col·lectiu d'interpretació o aplicació dels definits en l'article 153 de la Llei reguladora de la jurisdicció social per qualsevol de les parts, excepte que s'haja tramitat a través d'un sistema de solució de conflictes establit en conveni col·lectiu conforme al que es disposa en l'últim paràgraf de l'article 7.  
La conciliació-mediació desenvolupada conforme a aquest acord substitueix el tràmit de conciliació previst en l'article 156 de la Llei reguladora de la jurisdicció social.  
En cas de vaga, la mediació serà preceptiva.  
2. La mediació serà desenvolupada per la Comissió de Mediació, i els seus membres procuraran de manera activa solucionar el conflicte.  
El procediment de mediació no estarà subjecte a cap tramitació preestablida, excepte la formalització de l'acord d'avinença que, si és el cas, s'aconseguisca.  
Les dades i informacions aportades per les parts en el transcurs de les reunions que es puguen celebrar dels procediments de mediació seran tractades de manera confidencial.  
  
Article 21. Inici de la conciliació-mediació  
1. La promoció de la conciliació-mediació s'iniciarà amb la presentació d'un escrit dirigit al Tribunal de Mediació i Arbitratge Laboral, per a això haurà d'utilitzar-se el model que, per a cada supòsit, el TAL pose a la disposició dels interessats, emplenant les dades i la informació que en aquests es detalle.  
L'escrit es remetrà per mitjans electrònics a través de l'enllaç següent, www.fundaciontal.org.  
2. L'escrit d'iniciació haurà de contindre els extrems següents:  
a) La identificació de l'empresa o dels subjectes que estiguen legitimats per a acollir-se al procediment en l'àmbit del conflicte i, si escau, acreditació de l'acord d'instar la mediació de la representació que la propose i la determinació, identificació i domicili de les parts afectades en el conflicte. En els supòsits en què resulte procedent, haurà d'incloure's també la identificació de les restants organitzacions empresarials i sindicals representatives en aquest àmbit.  
b) L'activitat i el conveni col·lectiu, acord o pacte d'empresa, si n'hi haguera, i la descripció del grup o sector empresarial determinat.  
  
c) L'objecte del conflicte, amb especificació del seu gènesi i desenvolupament, de la pretensió i de les raons que la fonamenten.  
d) El nombre de persones treballadores afectades pel conflicte, desagregades per sexe i l'àmbit territorial d'aquest.  
e) En el supòsit de tractar-se d'un conflicte d'interpretació i aplicació d'un conveni col·lectiu: l'acreditació de la intervenció de la Comissió Paritària, o d'haver-se dirigit a ella sense efecte i el dictamen emés, si escau.  
Igual exigència existirà en cas de conflictes d'interpretació i aplicació d'un altre acord o pacte col·lectiu, si existeix en el seu si una comissió paritària.  
L'acreditació d'haver intentat la intervenció de la Comissió Paritària, quan així corresponga per haver-ho sol·licitat alguna de les parts, en els conflictes derivats de la falta d'acord en els procediments d'inaplicació de condicions de conveni, i, en general, en qualssevol altres en els quals es preveja legalment o convencionalment aquesta intervenció com a obligatòria.  
f) Domicili, data i signatura del representant legal de l'empresa o del subjecte que inicia el procediment.  
3. Si l'escrit de sol·licitud presentat està incomplet o falten les dades exigides en els models posats a la disposició dels interessats, la Secretaria requerirà la seua esmena en un termini de cinc dies, i, si no es produeix, procedirà a l'arxiu de la sol·licitud.  
4. En el cas que la matèria objecte de la sol·licitud no diga competència del TAL, la Secretaria procedirà, sense més tràmit, a l'arxiu de la petició de conciliació-mediació, comunicant-ho al sol·licitant.  
5. Les parts que vagen a comparéixer en la sessió d'un procediment hauran de comunicar prèviament la relació de persones que hi assistiran, a l'efecte de la seua identificació.  
6. La celebració de la sessió de conciliació-mediació es realitzarà en línia llevat que, pel sol·licitant o per la part identificada en l'escrit de sol·licitud enfront de qui es dirigisca aquesta, s'opte per la seua celebració presencial i així es comunique al TAL, bé a través de l'escrit de sol·licitud de mediació o bé mitjançant escrit comunicat per mitjans electrònics en el termini de vint-i-quatre hores des de la citació cursada a la part no sol·licitant de la mediació. Aquesta opció no estarà disponible per a les restants parts interessades que puguen personar-se en el procediment de conformitat amb l'article 18.3.  
  
Article 22. Tramitació  
1. Instada la mediació davant el Tribunal de Mediació i Arbitratge Laboral, el termini general de tramitació serà de 30 dies, llevat que les parts acorden prorrogar-lo i no existisquen terminis preclusius.  
No obstant això, l'assenyalat en el paràgraf anterior, en els procediments instats en substitució o per a solucionar les discrepàncies hagudes en els períodes de consultes als quals es refereixen els articles 40, 41, 44.9, 47, 51 i 82.3 del text refós de la Llei de l'Estatut dels Treballadors, s'estarà als terminis establits legalment en cada cas.  
2. En cas de vaga, la mediació, que serà preceptiva, haurà d'instar-se a sol·licitud dels qui la convoquen el mateix dia en què es registre la convocatòria en l'organisme competent. Aquests hauran de formular per escrit la seua sol·licitud, acompanyant còpia de la seua convocatòria.  
En aquest cas, l'acte de conciliació-mediació serà assenyalat dins del termini de tres dies des de la seua sol·licitud, i les parts podran de comú acord prorrogar aquest termini.  
Quan es plantege la mediació en relació amb la concreció dels serveis de seguretat i manteniment, aquesta s'iniciarà a sol·licitud de qualsevol de les parts si es planteja dins de les vint-i-quatre hores següents a la comunicació formal de la vaga. Aquest procediment tindrà una duració de setanta-dues hores.  
3. La compareixença a la corresponent instància mediadora és obligatòria per a ambdues parts, a conseqüència del deure de negociar implícit a la naturalesa d'aquesta mediació.  
4. Qualsevol altra part interessada a participar en la mediació en virtut del que es disposa en l'article 18.3 haurà de sol·licitar-ho per escrit, via telemàtica, perquè se li envie l'oportuna citació.  
5. L'activitat dels qui exercisquen la labor mediadora començarà immediatament després de la seua designació. El procediment es desenvoluparà segons els tràmits que l'òrgan de mediació considere apropiat, recaptant la informació que es considere precisa per a la seua funció, garantint, en tot cas, la confidencialitat de la informació.  
Durant la compareixença, la Comissió de Mediació intentarà l'avinença de les parts, moderant el debat i concedint-los totes les intervencions que considere oportunes, podent formular propostes per a la solució del conflicte, inclosa la possibilitat de sotmetre el conflicte a arbitratge del Cos Arbitral. Si l'acte conclou sense avinença, podrà constar en acta la proposta de mediació del TAL. La Comissió de Mediació adoptarà de manera unànime tant la proposta de mediació com la seua decisió d'inclusió en l'acta.  
Es garantirà, en tot cas, el dret d'audiència de les parts personades, i també el principi d'igualtat i contradicció, sense que es produïsca indefensió.  
6. A l'inici de l'acte de conciliació i mediació s'informarà les persones compareixents sobre la confidencialitat de la mediació, sobre els extrems relatius a les manifestacions, actes i protecció de dades de caràcter personal en elles consignades, i també sobre la prohibició de l'ús de dispositius mòbils per a gravar o fer fotografies.  
  
Article 23. Efectes de la iniciació del procediment  
La iniciació del procediment de mediació impedirà l'exercici d'accions judicials o administratives dirigides a la solució del conflicte pel motiu o causa objecte de la mediació mentre aquesta dure.  
  
Article 24. Manifestacions de les parts i actes  
En l'acta constarà la relació de compareixents i el resultat de la mediació i, en el cas que siga amb acord, els termes de l'acord, total o parcial, al qual hagen arribat les parts.  
Excepte l'acord que s'aconseguisca, no constaran en acta manifestacions, rèpliques, dúpliques o postures de part respecte a les pretensions de l'altra o respecte a les propostes d'acord que pogueren sorgir, bé a instàncies de la Comissió de Mediació o de qualsevol de les parts. Les parts podran fer constar les manifestacions i al·legacions que consideren oportunes per escrit, en document separat de l'acta, del qual es donarà trasllat a les restants parts compareixents i s'unirà a l'expedient.  
  
Únicament s'admetran manifestacions per escrit de les parts que puguen disposar de l'objecte del procediment.  
  
Article 25. Suspensió del procediment de conciliació i mediació  
En virtut de la mateixa naturalesa negocial del procediment de conciliació i mediació establit en aquest acord, les parts podran, de mutu acord, suspendre i reprendre l'acte de conciliació-mediació totes les vegades que estimen oportú amb la finalitat d'aconseguir una solució negociada al conflicte. No obstant això, en els procediments instats en substitució o per a solucionar les discrepàncies hagudes en els períodes de consultes als quals es refereixen els articles 40, 41, 44.9, 47, 51 i 82.3 del text refós de la Llei de l'Estatut dels Treballadors, s'estarà als terminis màxims establits legalment en cada cas.  
  
La data assenyalada d'una vista de conciliació-mediació solament podrà modificar-se per mutu acord de les parts o per exigència del servei constatada per la Secretaria, dins dels terminis previstos en l'article 22.  
  
  
Article 26. Finalització i efectes de la mediació  
1. L'acord en mediació, si es produeix, es formalitzarà per escrit, i la Secretaria del Tribunal ho comunicarà a l'autoritat laboral competent als efectes oportuns.  
Sense perjudici del que s'estableix en l'article 18.4 d'aquest acord, en els conflictes ocasionats a conseqüència de convocatòria de vaga, l'acord aconseguit en mediació suposarà, a més, la desconvocatòria de la vaga instada.  
2. En cas de no produir-se avinença, qui exercisca les funcions de Secretaria del Tribunal estendrà acta en aqueix mateix instant, en la qual declararà l'absència d'acord.  
3. Si els òrgans intervinents en la mediació foren els propis constituïts en l'àmbit d'un conveni col·lectiu, aquests donaran compte al TAL de la solució haguda a l'efecte de registre.  
4. Si la part no instant de la mediació comunica per escrit al TAL la seua intenció de no comparéixer a la vista de mediació assenyalada, la Secretaria podrà alçar, en aqueix mateix instant, acta o diligència de cancel·lació amb el resultat d'intentat sense efecte, sense necessitat d'espera a la compareixença del sol·licitant de mediació i procedint a l'arxivament de l'expedient.  
5. Els qui hagen aconseguit un acord extraprocedimentalment podran sol·licitar la seua ratificació o protocol·lització davant la Secretaria del TAL, amb els efectes previstos en l'article 18. Realitzada la petició, la Secretaria del TAL els emplaçarà, assenyalant dia i hora per a això, en funció de la disponibilitat de les parts.  
  
  
TÍTOL IV  
De l'arbitratge  
  
Article 27. Procediment d'arbitratge  
1. El procediment d'arbitratge requerirà la manifestació expressa de la voluntat de les parts de sotmetre's a aquest procediment.  
Podrà iniciar-se de manera directa o mitjançant acord aconseguit en fase de conciliació-mediació.  
2. No obstant això, quan així s'haja establit de manera expressa en el conveni col·lectiu que resulte d'aplicació, l'arbitratge serà obligatori en els supòsits que, amb aquesta condició, així es preveja en l'esmentat conveni, i això sense perjudici que l'esmentat conveni col·lectiu puga preveure la mediació prèvia a l'arbitratge obligatori.  
En aquests supòsits, bastarà que l'inste un qualsevol dels subjectes legitimats, i serà vinculant per a totes les parts implicades que hauran d'estar i passar per l'estipulat en el laude, fins i tot en els casos que, havent sigut citades, no comparegueren en el procediment.  
3. L'arbitratge per a la renovació d'un conveni col·lectiu denunciat serà obligatori quan així estiga previst en el conveni col·lectiu de manera expressa.  
  
Article 28. Conveni arbitral  
1. Fora dels supòsits d'inici directe de l'arbitratge sense conciliació-mediació prèvia, la Secretaria del Tribunal farà constar, si escau, en l'acta de mediació, l'acord exprés de les parts de sotmetre's al tràmit d'arbitratge, i seguidament es passarà a la subscripció del conveni arbitral recollit en l'acta o en document separat. En aquest supòsit, el conveni arbitral se subscriurà en el mateix moment, i solament davant impossibilitat manifesta es podrà traslladar al que de manera expressa s'indique en l'acta de sotmetiment del conflicte a arbitratge, passant a formar part del contingut d'aquest.  
2. El conveni arbitral haurà de contindre els extrems següents:  
a) Determinació de les parts que el subscriuen i domicili d'aquestes, i també representativitat que tenen en l'àmbit del conflicte.  
  
b) Determinació de l'àrbitre o àrbitres, en número de tres, d'entre els qui conformen el Cos Arbitral del TAL que es designen per a la resolució del conflicte.  
c) Condició de l'arbitratge de dret i/o equitat sol·licitat.  
d) Les qüestions concretes objecte d'arbitratge i de les pretensions de les parts.  
e) El termini per a dictar el laude arbitral.  
f) El compromís d'acceptació del laude arbitral.  
g) Data i signatura de les parts.  
3. En el supòsit de no arribar a un acord en la designació de l'àrbitre o àrbitres, es determinaran mitjançant el sistema de sorteig.  
  
Article 29. Règim aplicable en els supòsits d'arbitratge obligatori derivat d'un compromís previ pactat en conveni col·lectiu  
1. L'arbitratge podrà sol·licitar-se per part legitimada amb fonament en un compromís arbitral previ i vigent que haurà d'estar acreditat.  
2. La sol·licitud unilateral de l'arbitratge haurà de realitzar-se per escrit en el qual constarà la identitat, domicili de notificació i circumstàncies de legitimació de les restants parts interessades i les peticions i posicions concretes i determinades de la part sol·licitant.  
3. La Secretaria traslladarà la petició a les restants parts afectades i citarà a totes elles a una compareixença que tindrà lloc dins dels tres dies hàbils següents a la recepció de la petició d'arbitratge en la qual se'ls exhortarà per a subscriure un conveni arbitral en els extrems indicats en l'article anterior. Si es verificar així, se seguiran els tràmits generals previstos per a l'arbitratge voluntari. En el supòsit de no assistir la part sol·licitant a aquesta compareixença prèvia, s'arxivarà sense més tràmit l'expedient, i es tindrà per no realitzada la petició d'arbitratge.  
  
4. En un altre cas, l'arbitratge haurà de seguir avant, encara amb la incompareixença o negativa d'alguna de les restants parts afectades i, mancant acord entre les parts, li seran aplicable les regles següents:  
  
a) En la seua tramitació s'hauran d'observar els principis que regeixen amb caràcter general en els procediments del TAL, recollits en l'article 8 d'aquest acord.  
b) L'objecte a arbitrar haurà de ser la determinació de la procedència o improcedència de la pretensió de la part sol·licitant de l'arbitratge.  
c) L'arbitratge serà de dret, llevat que l'òrgan arbitral decidisca canviar motivadament la seua condició a arbitratge d'equitat o mixt.  
  
d) L'òrgan arbitral estarà format per tres àrbitres triats per les parts en el cas que, a més del sol·licitant de l'arbitratge, comparegueren les restants parts, o alguna d'elles, en la vista prevista davant la Secretaria en el punt 3 anterior. A falta d'acord, es determinarà per sorteig.  
  
e) En el cas que en aquesta vista únicament compareguera la part sol·licitant de l'arbitratge, l'òrgan arbitral estarà compost per l'àrbitre que aquesta designe, sempre que la incompareixença de l'altra part responga a causes no justificades.  
f) El termini per a l'emissió del laude i, conseqüentment, per a realitzar el tràmit arbitral, no haurà d'excedir de deu dies hàbils a partir de l'acceptació dels qui componen l'òrgan arbitral designat o, si escau, del que corresponga al termini màxim previst per al període de consultes del qual poguera procedir.  
Per a les restants pautes de desenvolupament del procediment s'aplicaran els tràmits previstos amb caràcter general en aquest acord i, si escau, aquelles que l'òrgan arbitral considere apropiat adaptar al supòsit.  
  
Article 30. Tramitació i efectes de l'arbitratge  
1. El procediment es desenvoluparà segons els tràmits que l'òrgan arbitral considere apropiats, podrà requerir la compareixença de les parts, i podran sol·licitar documentació complementària o recaptar l'auxili d'experts si ho estima necessari.  
Es garantirà, en tot cas, el dret d'audiència dels qui es personen, i també el principi d'igualtat i contradicció, sense que es produïsca indefensió. De les sessions que es produïsquen s'estendrà acta subscrita pels qui componen l'òrgan arbitral i les parts i certificada per qui exercisca la Secretaria del Tribunal.  
2. La formalització del conveni arbitral previst en l'article 28 impedirà la convocatòria de vagues pel mateix motiu objecte de l'arbitratge, i també l'exercici d'accions judicials o administratives, o qualsevol altra dirigida a la solució del conflicte.  
  
Article 31. Del laude arbitral i els seus efectes  
1. Excepte que hi haja un pacte en contra, el laude haurà d'emetre's en el termini màxim de deu dies hàbils a partir de l'acceptació dels qui componen l'òrgan arbitral designat. Excepcionalment, atesa la transcendència i naturalesa del conflicte, l'òrgan arbitral podrà prorrogar l'esmentat termini mitjançant resolució motivada, i en tot cas, haurà de dictar-se el laude abans del transcurs de vint-i-cinc dies hàbils.  
  
2. La resolució arbitral haurà de ser motivada i notificar-se a les parts immediatament.  
3. El laude arbitral serà vinculant i immediatament executiu.  
4. El laude arbitral serà objecte de depòsit en el TAL i serà remés a l'autoritat laboral per al seu depòsit, registre i, si escau, publicació.  
  
5. El laude arbitral només podrà ser recorregut en el termini de trenta dies, d'acord amb el que preveu l'article 65.4 de la Llei reguladora de la jurisdicció social, en els casos i pels procediments legalment establits.  
  
Article 32. Finalització i efectes de l'arbitratge  
1. La resolució arbitral exclou qualsevol altre procediment, demanda de conflicte col·lectiu o vaga sobre la mateixa matèria resolta i en funció de la seua eficàcia.  
2. L'eficàcia i naturalesa jurídica de les decisions arbitrals estan determinades en funció del tipus de conflicte que aquelles resolguen i del significat que tingueren la decisió o acords directes als quals substitueixen en cada supòsit, en el sentit exposat en l'article 18.4 d'aquest acord.  
3. El laude arbitral ferm s'equipara, quant a execució definitiva d'aquest, a les sentències fermes en els concrets pronunciaments de condemna que, per la seua naturalesa, siguen susceptibles d'aquesta execució i excepte els pronunciaments que tinguen eficàcia normativa o interpretativa, segons el que es disposa en l'article 68 de la Llei reguladora de la jurisdicció social.  
  
Article 33. Disposicions específiques per als procediments de mediació i arbitratge instats per a la solució de discrepàncies sorgides per la falta d'acord sobre la inaplicació de condicions de treball previstes en els convenis col·lectius  
1. Sense perjudici del que s'estableix en els articles precedents, en els procediments de mediació i arbitratge instats per a la solució de discrepàncies sorgides per la falta d'acord sobre la inaplicació de condicions de treball previstes en els convenis col·lectius, al costat de l'escrit de sol·licitud s'acompanyarà la documentació següent:  
a) Identificació del sol·licitant i domicili de notificacions on se li puguen efectuar comunicacions.  
b) Identificació dels qui representen a les persones treballadores, incloent-hi nom i DNI, i també el domicili de notificacions on se'ls puguen efectuar comunicacions.  
c) Informació sobre la composició de la representació de les persones treballadores, i també de la comissió negociadora durant el període de consultes, especificant-hi si són representació unitària o triada conforme a l'article 41.4 de l'Estatut dels Treballadors.  
d) Acreditació d'haver-se desenvolupat el període de consultes i, en el seu cas, actes de les reunions celebrades i posició de l'altra part que dona lloc a la discrepància.  
e) En el supòsit d'haver sotmés la discrepància a la comissió paritària del conveni col·lectiu, acreditació d'això i, si escau, pronunciament d'aquesta.  
f) Identificació del conveni col·lectiu vigent del qual es pretenen inaplicar determinades condicions de treball, indicant-hi la seua vigència temporal.  
g) Relació detallada de les condicions de treball del conveni col·lectiu que es pretenen inaplicar i la seua incardinació entre les matèries en les lletres a a g del paràgraf segon de l'article 82.3 de l'Estatut dels Treballadors, detallant les noves condicions de treball que es volen aplicar i el període durant el qual es pretén la inaplicació.  
  
h) Documentació relativa a la concurrència de causes econòmiques, tècniques organitzatives o de producció.  
A tals efectes es prendrà com a referència la documentació que siga preceptiva en la comunicació dels acomiadaments col·lectius, tenint en compte que quan les causes econòmiques al·legades consistisquen en una disminució persistent del nivell d'ingressos o vendes, haurà de presentar, a més, la documentació que acredite que s'ha produït aquesta disminució durant els últims dos trimestres consecutius.  
i) Nombre de persones treballadores afectades per la inaplicació de condicions de treball, desglossada, si fora el cas, per centres de treball.  
  
Quan el procediment s'inste per només una de les parts implicades, el tribunal procedirà, dins dels cinc dies hàbils següents al de presentació i registre, a donar trasllat de l'escrit i la seua documentació annexa a la part no sol·licitant, emplaçant a ambdues al procediment de mediació o, si escau, a la compareixença prèvia a l'arbitratge indicada en l'article 29.3.  
2. La modalitat de l'arbitratge serà mixt, de dret quant a la concurrència de la causa que habilita per a la sol·licitud d'inaplicació, i d'equitat respecte de l'adequació de les mesures proposades a la causa i la valoració dels efectes sobre les persones treballadores afectades.  
  
3. El laude arbitral haurà de ser motivat, decidint sobre la inaplicació de les condicions de treball. La decisió haurà de pronunciar-se, en primer lloc, sobre la concurrència de les causes econòmiques, tècniques, organitzatives o de producció, que dona lloc a la inaplicació. En cas de no concórrer aquestes causes, el laude així ho declararà, amb la conseqüència que no procedirà la inaplicació de les condicions previstes en el conveni col·lectiu.  
Quan s'aprecie la concurrència de les causes, el laude haurà de pronunciar-se sobre la pretensió d'inaplicació de condicions de treball, per a això valorarà la seua adequació en relació amb la causa al·legada i els seus efectes sobre els treballadors afectats, podent acceptar la pretensió d'inaplicació en els seus mateixos termes o en diferent grau d'intensitat. Així mateix, es pronunciarà sobre el període d'inaplicació de les condicions de treball.  
4. Es lliurarà còpia de l'acord de mediació o, si escau, del laude a l'Administració laboral corresponent, a l'efecte del seu depòsit.  
  
  
TÍTOL V  
De la comissió tècnica d'organització del treball  
  
Article 34. Comissió Tècnica d'Organització del Treball  
Són funcions de la Comissió Tècnica d'Organització del Treball del Tribunal de Mediació i Arbitratge Laboral de la Comunitat Valenciana l'anàlisi i estudi tècnic dels assumptes que li siguen encomanats pel mateix Tribunal en el desenvolupament dels procediments previstos en l'ASAC-CV, en relació amb aspectes concernents a l'organització del treball:  
a) Sistemes de mesurament. Mètodes i temps, i sistemes d'incentius.  
  
b) Valoració de llocs de treball.  
c) Els supòsits de major temps invertit, problemes de desplaçaments i mitjans de transport a conseqüència del trasllat del centre de treball d'una empresa i, en general, problemes de mobilitat de les persones treballadores als centres de treball.  
d) Assessorament en els canvis produïts en l'organització del treball en les empreses.  
  
Article 35. Composició i funcions de la Comissió Tècnica  
1. La Comissió Tècnica d'Organització del Treball estarà composta, de manera paritària, per huit membres designats de comú acord per la Comissió Paritària d'Interpretació, Aplicació i Seguiment de l'ASAC-CV, que podrà, seguint el mateix criteri i en qualsevol moment, modificar-la tant en el que fa referència al nombre dels seus components com a les persones que la integren.  
2. Les circumstàncies que han de presidir racionalment un sistema de mesurament científic de temps, activitats i rendiments, exigeix que els membres de la Comissió Tècnica assignats a cada cas actuen amb total objectivitat. En cap cas podrà actuar un o una membre de la Comissió Tècnica en els estudis i mesuraments previs a l'emissió de l'informe tècnic sol·licitat, si amb anterioritat haguera intervingut assessorant o a requeriment d'una de les parts en qualsevol aspecte relacionat amb l'organització del treball als quals es fa referència en el punt número 1, excepte acord exprés de les parts.  
És incompatible la condició de membre de la Comissió Tècnica d'Organització del Treball amb la de membre del Cos Arbitral del Tribunal de Mediació i Arbitratge Laboral de la Comunitat Valenciana.  
3. En els procediments de mediació, la Comissió Tècnica intervindrà a petició de les parts, prèvia proposta de la Comissió de Mediació que actue en un assumpte concret.  
4. Les conclusions de l'informe que s'acorde sol·licitar en els procediments de mediació tindran caràcter vinculant per a les parts, fent-se així constar en l'acta que s'alce de l'acte de conciliació-mediació.  
  
5. En els procediments arbitrals, l'òrgan arbitral designat podrà, al seu criteri, estar assistit per la Comissió Tècnica, en funció de l'objecte del conflicte. L'informe emés no tindrà caràcter vinculant a l'efecte de la corresponent resolució arbitral, tenint la consideració de document intern per a ús exclusiu de l'òrgan arbitral, i no formant part, per tant, del corresponent expedient.  
6. Per a cada cas, el Tribunal designarà, d'entre els qui componen la Comissió Tècnica, a aquelles dues persones que, de manera paritària, pels torns que es puguen establir, els corresponga per a realitzar la labor d'anàlisi i estudi previs a l'informe tècnic requerit.  
7. Les parts del procediment disposaran d'un termini de 24 hores des de la designació dels qui componguen la Comissió Tècnica, per a comunicar per escrit al Tribunal l'existència d'alguna possible incompatibilitat, en el seu cas degudament fundada, respecte a elles.  
8. Les tasques d'observació, mesurament, presa de dades i anàlisis prèvies seran realitzades sempre conjuntament per ambdues persones de la Comissió Tècnica designades i requeriran, preceptivament, sentir abans les parts i estendre acta d'aquesta reunió que haurà de ser signada per aquestes persones tècniques designades.  
9. Sense perjudici dels treballs d'estudi, anàlisi i mesurament que puguen realitzar els qui component la Comissió Tècnica figuren assignats al cas, l'informe tècnic serà subscrit per tots els seus membres que, a aquest efecte, hauran de signar en prova de conformitat les conclusions que resulten.  
10. Amb caràcter general, l'informe haurà de ser emés en el termini de quinze dies hàbils des de la recepció de la designació dels membres de la Comissió Tècnica. L'indicat termini podrà ser ampliat per decisió de la Comissió de Mediació o de l'òrgan arbitral que hagen requerit l'informe corresponent, en funció de la complexitat i peculiaritats del cas.  
  
11. A les parts se'ls donarà trasllat únicament de les conclusions de l'informe realitzat. Disposaran d'un termini de set dies per a sol·licitar els aclariments que consideren oportunes.  
12. La intervenció de la Comissió Tècnica d'Organització del Treball del Tribunal de Mediació i Arbitratge Laboral de la Comunitat Valenciana s'ajustarà als paràmetres lògics que han de configurar un informe pericial, sense que siga factible, per tant, la realització d'estudis de mesurament que representen una utilització de l'esmentat servei en termes superiors als establits i, únicament podran realitzar el seu dictamen tècnic dins dels límits pressupostaris establits sobre aquest tema pel Patronat de la Fundació Tribunal d'Arbitratge Laboral de la Comunitat Valenciana, llevat que les parts assumisquen expressament i prèviament el cost de l'excés.  
Únicament es podran realitzar dos informes tècnics a l'any en una mateixa empresa o sector en conflicte determinats, que no suposaran cap cost per a les parts afectades, sempre dins del límit pressupostari establit en el paràgraf anterior. En el seu cas, el tercer i següents, podran realitzar-se si el cost d'aquests és íntegrament assumit per alguna de les representacions del conflicte en qüestió. Aquesta circumstància es farà constar en acta o en el conveni arbitral.  
13. El Comité Paritari d'Interpretació, Aplicació i Seguiment de l'ASAC-CV podrà dotar la Comissió Tècnica, a instància pròpia o dels membres d'aquesta, de normes o criteris de funcionament intern tendents a optimitzar el servei d'aquesta.  
  
  
TÍTOL VI  
De la gestió de l'acord  
  
Article 36. Comité Paritari d'Interpretació, Aplicació i Seguiment  
  
1. El Comité Paritari estarà compost per huit membres, dos representants de cadascuna de les organitzacions sindicals signants i quatre representants de la CEV.  
2. Al Comité Paritari se li encomana la interpretació, aplicació i desenvolupament d'aquest acord, a més de les concretes funcions atribuïdes expressament en aquest.  
3. Els acords del Comité Paritari s'adoptaran per unanimitat.  
  
  
DISPOSICIONS ADDICIONALS  
  
Primera  
Les organitzacions signants d'aquest acord es dirigiran al Govern de la Generalitat a l'efecte que, mitjançant el corresponent acord tripartit i pel procediment legalment oportú, s'adopten les mesures que possibiliten el finançament suficient i l'execució de l'acord a través de la Fundació Tribunal d'Arbitratge Laboral de la Comunitat Valenciana.  
  
  
Segona  
En l'interés de dotar al Tribunal de Mediació i Arbitratge Laboral de la Comunitat Valenciana de major capacitat d'actuació tècnica en els procediments de solució de conflictes que troben el seu origen, d'entre els compresos en l'article 6 d'aquest acord, en qüestions relacionades amb la seguretat i salut laboral, es procuraran tant mitjans econòmics, humans i materials mitjançant l'adopció dels acords de col·laboració que a tal fi resulten necessaris amb els organismes, institucions i professionals competents, amb la finalitat de procurar al Tribunal l'assistència tècnica, professional i pericial que es requerisca en els procediments de mediació i/o arbitratge.  
En el termini d'un any des de l'entrada en vigor d'aquest acord, el Comité Paritari establirà els supòsits, requisits, abast i procediment del recurs a aquest personal tècnic, de conformitat amb els acords de col·laboració que es puguen subscriure, especialment amb l'INVASSAT.  
  
  
Tercera  
Els acords del Comité Paritari d'Interpretació, Aplicació i Seguiment adoptats amb anterioritat a l'entrada en vigor d'aquest VII Acord de Solució Autònoma de Conflictes Laborals de la Comunitat Valenciana, romandran vigents en tot en el que no s'opose al que es disposa en aquest.  
  
Quarta   
El Tribunal de Mediació i Arbitratge Laboral de la Comunitat Valenciana vetlarà perquè en el desenvolupament dels procediments de mediació i arbitratge i en la seua resolució es preveja la perspectiva de gènere quan la naturalesa del conflicte així ho requerisca.  
  
Cinquena  
En el supòsit previst en l'article 6.1.d d'aquest acord, i amb la finalitat de permetre a les parts utilitzar al màxim el procediment de conciliació-mediació, en interés de la solució del conflicte de forma pactada, una vegada iniciada formalment la vaga, les parts podran acordar continuar aquest procediment en el marc del Tribunal de Mediació i Arbitratge Laboral de la Comunitat Valenciana.  
  
Sisena  
En el si de la Comissió de Seguiment d'aquest acord s'analitzaran les possibilitats i fórmules que, sense alterar l'àmbit de l'ASAC-CV, puguen contribuir a l'aplicació de l'experiència acumulada en solució de conflictes i incorporar els conflictes col·lectius entre el personal laboral i funcionaris públics i les administracions per a les quals presten els seus serveis, sempre que així ho establisquen mitjançant acord d'adhesió expressa.  
Els concerts que puguen formular-se entre els col·lectius afectats i el Tribunal d'Arbitratge Laboral seran formulats per escrit i subscrits pels qui representen en cada cas a les organitzacions representatives. La seua realització pels serveis de la Fundació TAL no reportarà cap lucre.  
  
  
Setena  
Les parts signants fomentaran entre els agents socials negociadors dels diversos convenis col·lectius de la Comunitat Valenciana la designació del domicili habitual de les seccions provincials del Tribunal de Mediació i Arbitratge Laboral de la Comunitat Valenciana, com a domicili de les comissions paritàries creades en aquells, amb la finalitat de potenciar i agilitzar el seu funcionament.  
  
Huitena  
Les parts, conscients de la importància de l'àmbit funcional d'aquest VII ASAC-CV, consideren necessari prestar una especial atenció a la formació continuada i l'adequada dedicació dels qui exerceixen labors mediadores, a l'efecte de dotar de la màxima eficàcia els serveis regulats en aquest acord. En tal sentit, serà preceptiu participar en la formació o acreditar aquesta i el reciclatge en els termes establits en aquesta disposició addicional.  
Fins hui i en l'àmbit de les relacions laborals, la mediació s'ha desenvolupat fonamentalment en el si dels sistemes de solució autònoma de conflictes implantats en el conjunt de l'Estat. Aquests sistemes s'articulen sota l'empara jurídica dels seus respectius acords interprofessionals de creació, però actuen conforme a un esquema similar que té la mediació com a eina principal d'intervenció en els conflictes laborals. Tot això sense perjudici, òbviament, de les especificitats pròpies de cadascun.  
A la vista d'aquesta experiència, els signants comparteixen la idea que la formació de les persones mediadores constitueix un aspecte central de la seua activitat present i futura. Així mateix, assumeixen també que la confluència progressiva de pràctiques i criteris en matèria de formació és un element essencial per a la funció mediadora.  
D'acord amb les consideracions anteriors, les parts signants manifesten el seu compromís d'impulsar un model formatiu que poguera servir de base per a homogeneïtzar els requisits exigibles per a l'acompliment de la funció mediadora en l'àmbit laboral.  
Als efectes anteriors, la Comissió de Seguiment d'aquest acord desenvoluparà les condicions i el contingut del pla formatiu aplicable a les persones que exerceixen labors mediadores en la Fundació TAL, que es traslladarà a aquesta per a la seua consideració, organització i execució de les accions formatives que es puguen programar.  
  
Novena  
Es faculta el Comité Paritari d'Interpretació, Aplicació i Seguiment per a proposar, en qualsevol moment, a les organitzacions signants d'aquest acord les modificacions i adaptacions del seu text.  
  
  
DISPOSICIÓ TRANSITÒRIA  
  
Es tramitaran conforme al VI Acord les conciliacions-mediacions i arbitratges la data de registre de les quals en el TAL siga anterior a l'entrada en vigor d'aquest acord.